Γνωμοδότηση της Οικονομικής και Κοινωνικής Επιτροπής για την "Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών - Βοήθεια προς τις ΜΜΕ για τη 'μετάβαση στη ψηφιακή εποχή'"

(2002/C 80/15)

Στις 22 Μαρτίου 2001, και σύμφωνα με το άρθρο 262 της Συνθήκης περί ιδρύσεως της Ευρωπαϊκής Οικονομικής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω ανακοίνωση.

Το τμήμα "Ενιαία Αγορά, Παραγωγή και Κατανάλωση" στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του, στις 17 Δεκεμβρίου 2001με βάση εισηγητική έκθεση του κ. Δημητριάδη.

Κατά τη 387η σύνοδο ολομέλειάς της 16 και 17 Ιανουαρίου 2002 (συνεδρίαση της 16ης Ιανουαρίου), η Οικονομική και Κοινωνική Επιτροπή υιοθέτησε την ακόλουθη γνωμοδότηση με 92 ψήφους υπέρ και 3 αποχές.

ΓΕΝΙΚΗ ΑΝΑΦΟΡΑ ΕΠΙ ΤΗΣ ΑΝΑΚΟΙΝΩΣΗΣ

Η Ανακοίνωση "Βοήθεια προς τις ΜΜΕ για τη μετάβαση στην ψηφιακή εποχή" αποτελεί μία προσπάθεια της Επιτροπής να δώσει την αναγκαία δυναμική στο Σχέδιο Δράσης για την e-Europe 2002 και να προχωρήσει με ταχύτερους ρυθμούς στην υλοποίηση προγραμμάτων που θα βοηθήσουν τις ΜΜΕ να εισέλθουν στις διαδικτυακές εμπορικές πράξεις.

Το έγγραφο χαρακτηρίζεται από την προσπάθεια συγκέντρωσης όλων των δράσεων της ΕΕ που αφορούν την ηλεκτρονική επιχειρηματικότητα και καταγράφει τις προθέσεις της Επιτροπής αλλά και των Κρατών Μελών για εντατικοποίηση των προσπαθειών τους.

1. Εισαγωγή

1.1. Μετά την Ανακοίνωση της Επιτροπής "e-Europe - Κοινωνία των πληροφοριών για όλους"(1) που παρουσιάσθηκε τον Δεκέμβρη του 1999 και την κατάρτιση του Σχεδίου Δράσης "Ηλεκτρονική Ευρώπη - e-Europe 2002 Κοινωνία Πληροφοριών για όλους" το οποίο υπεβλήθη και ενεκρίθη στο Ευρωπαϊκό Συμβούλιο της Santa Maria de Feira (19-20 Ιουνίου 2000)(2) η Επιτροπή εξέδωσε την Ανακοίνωση "Βοήθεια προς τις ΜΜΕ για τη μετάβαση στην ψηφιακή εποχή"(3).

2. Κύρια σημεία του εγγράφου της Επιτροπής

2.1. Ο τρίτος στόχος του Σχεδίου Δράσης με τίτλο "Τόνωση της χρήσης του Διαδικτύου" περιλαμβάνει μια Δράση ενθάρρυνσης των ΜΜΕ να μεταβούν στην ψηφιακή εποχή ("go digital") διότι αυτές διαδραματίζουν σημαντικό ρόλο στην υλοποίηση μιας ηλεκτρονικής Ευρώπης.

2.2. Στόχος της παρούσας Ανακοίνωσης είναι να προσδιορίσει τις συγκεκριμένες ανάγκες των ΜΜΕ προκειμένου να αποκομίσουν τα πλήρη οφέλη του ηλεκτρονικού εμπορίου και να παρουσιάσει τις ειδικές πρωτοβουλίες GoDigital που πρόκειται να υλοποιηθούν το 2001 από την Επιτροπή. Στη συνέχεια, θα αναληφθούν περαιτέρω δράσεις.

2.3. Η Ανακοίνωση έθεσε ως κύριους στόχους:

α. τον εντοπισμό των κυρίων εμποδίων στα οποία προσκρούουν οι ΜΜΕ όταν αναλαμβάνουν δραστηριότητες ηλεκτρονικού εμπορίου

β. την πρόταση ειδικών δράσεων για να βοηθηθούν οι ΜΜΕ να "μεταβούν στην ψηφιακή εποχή", με βάση κυρίως τις υφιστάμενες πολιτικές και πρωτοβουλίες

γ. την εξασφάλιση της συνοχής και προσβασιμότητας μεταξύ των διαφόρων πολιτικών και πρωτοβουλιών υποστήριξης της μετάβασης των ΜΜΕ στην ψηφιακή εποχή σε ευρωπαϊκό, εθνικό, περιφερειακό και τοπικό επίπεδο, και

δ. την απόκτηση γνώσεων από την πρακτική πείρα και τη συγκριτική αξιολόγηση διαφόρων στρατηγικών βοήθειας προς τις ΜΜΕ για τη μετάβασή τους στην ψηφιακή εποχή.

2.4. Η πρωτοβουλία GoDigital μπορεί να συμβάλει στη δημιουργία καλύτερων συνθηκών για τη μετάβαση των ΜΜΕ στην ψηφιακή εποχή, αλλά δεν δύναται να αντικαταστήσει το επιχειρηματικό πνεύμα ούτε την ίδια την επιχείρηση στην οποία ανήκει η τελική απόφαση.

2.5. Σε τρεις Γραμμές Δράσης προτείνονται οι ακόλουθες 10 συγκεκριμένες Δράσεις και παρουσιάζονται ο στόχος, η υλοποίηση και η ευθύνη:

- Συγκριτική αξιολόγηση των επιδόσεων των εθνικών και περιφερειακών στρατηγικών υποστήριξης του ηλεκτρονικού εμπορίου

- Μέτρηση της αφομοίωσης των ΤΠΕ και του ηλεκτρονικού εμπορίου

- Βελτίωση της πρόσβασης στις πληροφορίες και επιστροφή πληροφοριών (ανάδραση) για σκοπούς χάραξης πολιτικών στον τομέα της νομοθεσίας για το ηλεκτρονικό εμπόριο

- Διαλειτουργικότητα του ηλεκτρονικού εμπορίου

- Ευαισθητοποίηση στη μετάβαση στην ψηφιακή εποχή

- Αφομοίωση του ηλεκτρονικού εμπορίου

- Δημιουργία ενός μηχανισμού εγγύησης δανείων υπέρ των ΜΜΕ

- Προώθηση της καλύτερης χρήσης των διαρθρωτικών ταμείων

- Υποστήριξη πρωτοβουλιών για νέα προγράμματα σπουδών με άξονα τις ΤΠΕ

- Δημιουργία μιας ομάδας παρακολούθησης των δεξιοτήτων ΤΠΕ με τα κράτη μέλη.

3. Γενικές Παρατηρήσεις

3.1. Η ΟΚΕ θεωρεί ότι βρισκόμαστε σε μία κρίσιμη περίοδο για την εξέλιξη του Ηλεκτρονικού Εμπορίου μετά τη διάψευση των ιδιαίτερα αυξημένων προσδοκιών που δημιουργήθηκαν παγκόσμια και ιδιαίτερα στις ΗΠΑ τα προηγούμενα χρόνια, οι οποίες διαψεύσθηκαν με απότομο τρόπο σε αρκετές περιπτώσεις.

Μετά τη διαμορφωθείσα νέα κατάσταση η ΟΚΕ αναγνωρίζει:

α) Ότι το Ηλεκτρονικό Εμπορικό στο επίπεδο Β2Β (Business to Business) είναι αυτό που θα δημιουργήσει εντελώς νέες συνθήκες στην επιχειρηματικότητα και θα δώσει ένα νέο πλήρως διαφοροποιημένο περιβάλλον για τις επιχειρήσεις.

β) Δεν είναι βέβαιο σήμερα προς ποια κατεύθυνση θα οδηγηθεί το B2C (Business to Consumer) και ποιες ακριβώς προοπτικές έχει, μετά τις εμπειρίες που αποκτήθηκαν στις ΗΠΑ και πως θα αντιδράσουν μελλοντικά οι καταναλωτές.

γ) Ότι οι επιχειρηματίες είναι υποχρεωμένοι να παρακολουθούν τις εξελίξεις, να ενημερώνονται για τα δρώμενα στο χώρο των τεχνολογιών και να εκσυγχρονίζουν τις επιχειρήσεις τους χρησιμοποιώντας τα αναγκαία εργαλεία της πληροφορικής

δ) Οι ιδιοκτήτες των ΜΜΕ οφείλουν να αντιληφθούν τα μηνύματα των καιρών, να ξεπεράσουν αδικαιολόγητες φοβίες και παραδοσιακές συντηρητικές αντιλήψεις και να διαθέσουν τα αναγκαία κεφάλαια (υλικά και ανθρώπινα) για τον εκσυγχρονισμό των επιχειρήσεών τους.

ε) Ότι το ηλεκτρονικό εμπόριο και η χρήση του Διαδικτύου δεν έχουν πλήρη εφαρμογή σε όλες τις ΜΜΕ παρά σε αυτές που ανήκουν σε κλάδους οι οποίοι α) έχουν διεθνοποιημένο περιεχόμενο, β) είναι εύκολα προσιτοί στους καταναλωτές ηλεκτρονικά, γ) καλύπτουν συγκεκριμένες και εύκολα προβλέψιμες ανάγκες και δ) έχουν ή μπορούν να δημιουργήσουν τις δομές και τις υποδομές να λειτουργήσουν σε διεθνοποιημένο περιβάλλον.

στ) Ότι η ΕΕ, εξαιτίας των καθυστερήσεων που δημιουργήθηκαν, έχει την ευκαιρία να μελετήσει με πιο ορθολογικό και πρακτικό τρόπο τα προβλήματα που προκύπτουν από την ανάπτυξη του ηλεκτρονικού Εμπορίου και των νέων τεχνολογιών και να αναπτύξει ορθές στρατηγικές δράσεις.

3.2. Η ΟΚΕ θεωρεί ότι οι περισσότερες δράσεις GoDigital κινούνται προς τη σωστή κατεύθυνση αλλά τα χρονοδιαγράμματα είναι χρονοβόρα, γεγονός που δεν μειώνει τις διαφορές που υπάρχουν ήδη μεταξύ των ευρωπαϊκών ΜΜΕ σε σχέση με ΜΜΕ άλλων χωρών.

3.3. Η ΟΚΕ πιστεύει ότι η Ανακοίνωση δεν δίνει επαρκώς τον επείγοντα και επιτακτικό χαρακτήρα των προβλημάτων που αντιμετωπίζουν οι ΜΜΕ με την ψηφιακή τεχνολογία.

3.4. Η ΟΚΕ, λαμβάνοντας υπόψη την ανάπτυξη του ηλεκτρονικού εμπορίου παγκόσμια, θεωρεί ότι σημαντική μερίδα των Ευρωπαϊκών ΜΜΕ, που έχουν τις προϋποθέσεις, δεν έχουν ακόμη υιοθετήσει στον αναγκαίο βαθμό το Διαδίκτυο(4) και δεν έχουν αντιληφθεί τις προοπτικές που διανοίγονται με την προγραμματισμένη και λελογισμένη χρήση του. Εξαιτίας του γεγονότος αυτού υπάρχει ορατός κίνδυνος διεύρυνσης του τεχνολογικού χάσματος που υφίσταται μεταξύ των ευρωπαϊκών ΜΜΕ, των αμερικανικών ΜΜΕ και των ΜΜΕ της Νοτιοανατολικής Ασίας με πιθανό αποτέλεσμα τον εκτοπισμό τους από τον διεθνή ανταγωνισμό.

3.4.1. Η ΟΚΕ αναγνωρίζει ότι σε ορισμένα Κράτη - Μέλη καταβάλλονται σοβαρές προσπάθειες από τις Κυβερνήσεις για την αύξηση της χρήσης των νέων τεχνολογιών από τις ΜΜΕ.

3.5. Η ΟΚΕ θεωρεί ότι το συμπέρασμα της Επιτροπής ότι η γενική άγνοια σχετικά με το Ηλεκτρονικό Εμπόριο ανήκει πλέον στο παρελθόν, δεν απεικονίζει ακριβώς την πραγματικότητα. Η εμπειρία δείχνει ότι παρά το γεγονός ότι έχουν γίνει σημαντικά βήματα υφίσταται σε ένα πολύ μεγάλο ποσοστό ΜΜΕ πλήρης άγνοια, η οποία πολλές φορές οδηγεί σε άρνηση ενημέρωσης. Για το λόγο αυτό απαιτούνται συντονισμένες εθνικές και ευρωπαϊκές προσπάθειες.

3.6. Η ΟΚΕ πιστεύει ότι οι ΜΜΕ δεν έχουν την απαιτούμενη ενημέρωση και εκπαίδευση έτσι ώστε να κατανοήσουν και να αποδεχτούν τις λύσεις ηλεκτρονικού εμπορίου, οι οποίες απαιτούν δεξιότητες οι οποίες απουσίαζαν τα περασμένα χρόνια από την εκπαιδευτική διαδικασία(5). Επίσης γνωρίζει ότι η εκπαίδευση ή η δια βίου κατάρτιση ατόμων μέσης ηλικίας, με βεβαρημένο πρόγραμμα εργασίας και με ευθύνες διεύθυνσης μιας επιχείρησης αποτελεί ένα ιδιαίτερα δύσκολο εγχείρημα.

3.7. Η ΟΚΕ πιστεύει ότι η έλλειψη σοβαρών και συγχρονισμένων ευρωπαϊκών χρηματοδοτήσεων λειτουργεί ανασταλτικά για την υιοθέτηση λύσεων ηλεκτρονικού εμπορίου και στις περιπτώσεις που υφίστανται λείπει ο σωστός προγραμματισμός και η ορθολογιστική χρήση των πόρων.

3.8. Η ΟΚΕ θεωρεί ως ιδιαίτερα καθοριστικό στοιχείο για την υιοθέτηση λύσεων ηλεκτρονικού εμπορίου από τις ΜΜΕ, τη δημιουργία ενός μηχανισμού εγγύησης δανείων υπέρ των ΜΜΕ είτε σε ατομική είτε σε εταιρική μορφή αλλά και προώθησης της καλύτερης χρήσης των Διαρθρωτικών Ταμείων.

3.9. Η ΟΚΕ πιστεύει ότι μικρό ποσοστό των Ευρωπαϊκών ΜΜΕ έχει αντιληφθεί τη μεγάλη αλλαγή που έχει επέλθει στις διεθνείς αγορές με την απελευθέρωση του διεθνούς εμπορίου και την κατάργηση σημαντικών φραγμών στη διακίνηση υπηρεσιών και προϊόντων.

3.10. Η ΟΚΕ διαφωνεί ότι το σημερινό θεσμικό, νομικό και γενικά κανονιστικό πλαίσιο εξυπηρετεί ικανοποιητικά το ηλεκτρονικό εμπόριο των ΜΜΕ σε εθνικό, ευρωπαϊκό και διεθνές επίπεδο. Θεωρεί δε ότι απαιτείται άμεσα η ολοκλήρωση του διεθνούς διαλόγου για τον καθορισμό ενός αποδεκτού κανονιστικού πλαισίου παγκόσμια το οποίο θα δώσει την αναγκαία ασφάλεια στις ηλεκτρονικές συναλλαγές.

3.11. Η ΟΚΕ συμφωνεί ότι η ψηφιακή οικονομία δημιουργεί μια συνεχώς αυξανόμενη ζήτηση σε ειδικούς στις ΤΠΕ. Η ταχεία αύξηση της ζήτησης αυτής έχει ως συνέπεια τη δημιουργία ελλείμματος σε ειδικούς, πράγμα που δυσχεραίνει τη χρήση εμπειρογνωμόνων από τις ΜΜΕ, λόγω της χρήσης τους συνήθως από μεγάλες εταιρίες οι οποίες έχουν τη δυνατότητα να καλύπτουν αυξημένους μισθούς και απολαβές. Η ΟΚΕ θεωρεί ότι το πρόβλημα αυτό έχει αρχίσει να δημιουργεί εκρηκτικές καταστάσεις και θα επηρεάσει σίγουρα την ανάπτυξη των τεχνολογιών στην ΕΕ.

3.12. Η ΟΚΕ πιστεύει ότι το κόστος δημιουργίας ενός ισχυρού ονόματος στο Διαδίκτυο (eBrand) είναι πολύ υψηλό(6) για να μπορέσουν να το καλύψουν οι ΜΜΕ, το οποίο όμως είναι απαραίτητο για διεθνή αναγνωρισιμότητα.

3.13. Η ΟΚΕ θεωρεί ότι παρά το γεγονός ότι ο αναγκαίος τεχνολογικός εξοπλισμός δεν απαιτεί μεγάλα κεφάλαια, πολλές ΜΜΕ αδυνατούν ή δεν επιθυμούν να δαπανήσουν τα αναγκαία ποσά διότι δεν έχουν λάβει μέχρι σήμερα τα αναγκαία μηνύματα από τους καταναλωτές που θα τις έπειθαν για την άμεσα χρησιμότητά του.

3.14. Η ΟΚΕ θεωρεί ότι ιδέες όπως η δημιουργία ενός ειδικού ιστοχώρου στον οποίο θα παρουσιάζονται όλες οι ιδέες οι σχετικές με το σχέδιο GoDigital αποτελούν παρεμβάσεις οι οποίες αγγίζουν ελάχιστο αριθμό ΜΜΕ και δίνουν πολλές φορές την αίσθηση ότι η Επιτροπή δεν λαμβάνει έγκαιρα τα μηνύματα που δείχνουν την κατάσταση που βρίσκονται οι ευρωπαϊκές ΜΜΕ.

3.15. Η ΟΚΕ θεωρεί αναγκαία τη χρήση του ηλεκτρονικού εμπορίου και των νέων τεχνολογιών από τις Δημόσιες Διοικήσεις (e-Government) ως τους φορείς που μπορούν χρησιμοποιώντας αυτές να δώσουν στις ΜΜΕ το ερέθισμα για την υιοθέτησή τους(7),(8),(9).

3.16. Η ΟΚΕ συμφωνεί ότι η χρήση του Διαδικτύου ως νέου επιχειρηματικού εργαλείου χρειάζεται ενθάρρυνση, στις επιχειρήσεις που έχουν τη δυνατότητα να εισέλθουν στο Ηλεκτρονικό Εμπόριο.

3.17. Λόγω της οικουμενικότητας του διαδικτύου, οι δράσεις πρέπει να συμβάλλουν στη δημιουργία συνεργιών.

3.18. Η ΟΚΕ θεωρεί αναγκαίο να υπάρχουν επαρκή, σωστά και επίκαιρα συγκριτικά στοιχεία αξιολόγησης των δράσεων καθώς επίσης και μέτρηση της ανάπτυξης και απορρόφησης τεχνογνωσίας από τις ΜΜΕ.

3.19. Για την προώθηση διαλειτουργικών λύσεων σε θέματα ηλεκτρονικού εμπορίου απαιτείται τυποποίηση. Η ΟΚΕ πιστεύει ότι αυτό είναι ιδιαίτερα δύσκολο να επιτευχθεί στην πράξη λόγω της πληθώρας των τεχνολογιών, των λογισμικών και των προμηθευτών(10).

3.20. Για τη μετάβαση στην ψηφιακή εποχή η ΟΚΕ συμφωνεί ότι κάποιοι φορείς όπως επιμελητήρια, αντιπροσωπευτικές οργανώσεις κ.λπ. μπορούν και πρέπει να παίζουν σημαντικό ρόλο για την ευαισθητοποίηση των ΜΜΕ.

3.21. Η ΟΚΕ θεωρεί ότι ο ρόλος των εργαζομένων στις ΜΜΕ είναι σημαντικός για την εφαρμογή του Ηλεκτρονικού Εμπορίου. Οι ΜΜΕ έχουν άμεση ανάγκη από εργαζόμενους οι οποίοι θα έχουν την αναγκαία πληροφορική παιδεία ώστε να μπορέσουν να υποστηρίξουν τις αναγκαίες αλλαγές. Για το λόγο αυτό είναι αναγκαία προοπτικά η ανάπτυξη ενός ολοκληρωμένου συστήματος δια βίου μάθησης που θα καλύπτει όλους τους εργαζόμενους(11).

3.22. Η ΟΚΕ θεωρεί ότι η απόκτηση νέων δεξιοτήτων με την δια βίου μάθηση(12) και η απόκτηση των αναγκαίων προσόντων για τους εργαζόμενους είναι η αναγκαία συνθήκη για την κάλυψη αλλά και τη δημιουργία νέων μόνιμων θέσεων εργασίας στην ψηφιακή οικονομία.

3.23. Η ΟΚΕ συμφωνεί ότι οι ΜΜΕ έχουν ανάγκη από στήριξη συμβουλευτικών και νομικών υπηρεσιών(13).

3.23.1. Η ΟΚΕ θεωρεί ότι το Ηλεκτρονικό Εμπόριο απαιτεί στελέχη με υψηλό επίπεδο τεχνολογικών γνώσεων. Το παράδοξο σε αυτή την περίπτωση είναι ότι ενώ υπάρχουν πολλά μαθήματα για τεχνικούς και προγραμματιστές ηλεκτρονικών υπολογιστών δεν υφίστανται αντίστοιχα μαθήματα για στελέχη επιχειρήσεων. Η εκπαίδευσή τους περιορίζεται κύρια σε εκμάθηση εργαλείων και μεθοδολογιών διοίκησης, δεξιοτήτων επικοινωνίας και διοίκησης προσωπικού. Η εκπαίδευση είναι σποραδική και πραγματοποιείται κύρια μέσω συνεδρίων και σεμιναρίων.

3.24. Η ΟΚΕ διαφωνεί με το συμπέρασμα της Επιτροπής ότι το σημερινό κανονιστικό περιβάλλον εξυπηρετεί ικανοποιητικά το ΗΕ σε εθνικό επίπεδο, ενώ ενδέχεται να ανακύψουν προβλήματα μόνον όταν οι ΜΜΕ αναπτύσσουν δραστηριότητες ΗΕ σε διασυνοριακό εμπόριο Η φύση και ο χαρακτήρας του ΗΕ είναι διεθνής και απαιτεί ένα διεθνές κανονιστικό περιβάλλον που θα προστατεύει τον καταναλωτή, ο οποίος είναι ιδιαίτερα ευάλωτος αλλά και την επιχείρηση. Η ΟΚΕ συμφωνεί απόλυτα με τη θέση που έχει διατυπωθεί στη Διακήρυξη e-Europe που υιοθετήθηκε στην Υπουργική Διάσκεψη της Βαρσοβίας (11-12.5.2001) σχετικά με την ανάγκη διεθνούς συνεργασίας για το κανονιστικό - νομοθετικό περιβάλλον του ΗΕ(14).

3.25. Η ΟΚΕ θεωρεί ότι το ιδιαίτερα συντηρητικό πνεύμα και η έλλειψη της αναγκαίας κουλτούρας που χαρακτηρίζει πολύ μεγάλο αριθμό ΜΜΕ αποτελεί σοβαρότατο παράγοντα που δυσχεραίνει και καθυστερεί τις αναγκαίες ενέργειες και δράσεις που έχουν πλέον επιτακτικό χαρακτήρα.

3.26. Η ΟΚΕ θεωρεί ότι σημαντική είναι οι ίδιες υπεύθυνες οι ΜΜΕ, οι οποίες αντιδρούν με πολύ αργό τρόπο στα μηνύματα της νέας εποχής ή δεν αντιδρούν καθόλου παρά το γεγονός ότι ο επιχειρηματίας οφείλει να επιδεικνύει συνεχώς υψηλή εγρήγορση και ευελιξία. Η αλλαγή των οργανωτικών δομών μιας ΜΜΕ είναι αναγκαία προϋπόθεση για τον εκσυγχρονισμό της και την ανάπτυξή της στη Νέα Οικονομία.

4. Ειδικές παρατηρήσεις

4.1. Γραμμή Δράσης 1: Ευνοϊκό περιβάλλον για το Ηλεκτρονικό Εμπόριο και το Επιχειρηματικό πνεύμα.

4.1.1. Δράση 1: Συγκριτική αξιολόγηση των επιδόσεων των εθνικών και περιφερειακών στρατηγικών υποστήριξης του ηλεκτρονικού εμπορίου

4.1.1.1. Στόχος της Δράσης 1 είναι η περιγραφή και συγκριτική αξιολόγηση των εθνικών και περιφερειακών πολιτικών και μέσων που έχουν αναπτυχθεί για την προώθηση του ηλεκτρονικού εμπορίου στις ΜΜΕ και ο στόχος αυτός θα υλοποιηθεί με συγκριτική αξιολόγηση των εθνικών και περιφερειακών στρατηγικών στον τομέα των ΤΠΕ και του ηλεκτρονικού εμπορίου.

4.1.1.1.1. Επισήμανση 1: Η ΟΚΕ θεωρεί σωστή τη Δράση 1 αλλά δυσπιστεί ως προς το χρονοδιάγραμμα που έχει τεθεί από την Επιτροπή, ενώ εκφράζει σκεπτικισμό στην επίτευξη του στόχου μέσω του προγράμματος BEST 2001 γνωστού όντως ότι πολλές Δημόσιες Διοικήσεις (ιδιαίτερα στην Περιφέρεια) διακρίνονται για την αντιπαραγωγική, χρονοβόρα και γραφειοκρατική λειτουργία τους.

4.1.2. Δράση 2: Μέτρηση της αφομοίωσης των ΤΠΕ και του Ηλεκτρονικού Εμπορίου

4.1.2.1. Στόχος της Δράσης 2 είναι η ανάπτυξη ενός περιεκτικού πίνακα επιδόσεων GoDigital για τη μέτρηση της αφομοίωσης των ΤΠΕ και του ηλεκτρονικού εμπορίου από τις ΜΜΕ στα Κράτη Μέλη. Η υλοποίηση της Δράσης 2 ανετέθη στην ΓΔ "Επιχειρήσεις" η οποία θα αναπτύσσει και θα δημοσιεύει τακτικά έναν "πίνακα επιδόσεων"GoDigital.

4.1.2.1.1. Επισήμανση 1: H OKE θεωρεί χρήσιμη τη Δράση 2 ως ένα επιπλέον συγκριτικό εργαλείο το οποίο προς το παρόν έχει χαμηλή πρακτική αξία για τις ίδιες τις ΜΜΕ.

4.1.3. Δράση 3: Βελτίωση της πρόσβασης στις πληροφορίες και επιστροφή πληροφοριών (ανάδραση) για σκοπούς χάραξης πολιτικών στον τομέα της νομοθεσίας για το ηλεκτρονικό εμπόριο

4.1.3.1. Στόχος της Δράσης 3 είναι η παροχή στις ΜΜΕ κατάλληλων και φιλικών προς το χρήστη πληροφοριών και συμβουλών σχετικά με τις νομικές και κανονιστικές πτυχές του ηλεκτρονικού εμπορίου.

4.1.3.1.1. Επισήμανση 1: Η ΟΚΕ θεωρεί ότι η Δράση 3 παρά τις καλές της προθέσεις δεν θα συνεισφέρει σημαντικά αποτελέσματα στην προώθηση του ηλεκτρονικού εμπορίου στις ΜΜΕ. Σχετικά λίγες ακόμη ΜΜΕ θα χρησιμοποιήσουν το Διαδίκτυο για να μεταφέρουν τις εμπειρίες τους ή για να λάβουν πληροφορίες για το κανονιστικό και νομοθετικό περιβάλλον.

4.1.3.1.2. Επισήμανση 2: Η Δράση 3 περιγράφεται σωστά ως προς τους στόχους της αλλά χρειάζεται ενίσχυση στην πρακτική υλοποίησή της.

4.1.4. Δράση 4: Διαλειτουργικότητα του ηλεκτρονικού εμπορίου

4.1.4.1. Ο στόχος της Δράσης 4 για προώθηση διαλειτουργικών λύσεων σε θέματα ηλεκτρονικού εμπορίου, μέσω της τυποποίησης και της αναζήτησης συναίνεσης σε ευρωπαϊκή κλίμακα αποτελεί μια εξαιρετικά ουσιαστική δράση η οποία θα βοηθήσει οπωσδήποτε στη γρηγορότερη και ασφαλέστερη χρήση του ηλεκτρονικού εμπορίου(15).

4.1.4.1.1. Επισήμανση 1: Η ΟΚΕ θεωρεί ότι η ευθύνη της Ευρωπαϊκής Επιτροπής για τη Δράση 4 είναι πολύ σημαντική.

4.1.4.1.2. Επισήμανση 2: Η ΟΚΕ θεωρεί ότι η Δράση αυτή θα υλοποιηθεί μόνον και εφόσον υπάρχει ουσιαστική συναπόφαση και δέσμευση από τις βιομηχανικές οργανώσεις αλλά και τις μεγάλες βιομηχανίες τεχνολογίας οι οποίες θα πρέπει να πεισθούν για τα σημαντικά οφέλη των διαλειτουργικών λύσεων και θα συνεργασθούν σε λύσεις αυτού του είδους.

4.1.4.1.3. Επισήμανση 3: Η ΟΚΕ θεωρεί χαλαρό και μη δεσμευτικό το χρονοδιάγραμμα υλοποίησης της Δράσης. Κατά την άποψη της ΟΚΕ απαιτείται ταχύτατα να καθορισθούν τα αναγκαία πρότυπα από τους ευρωπαϊκούς οργανισμούς (CEN, CENELEC, και ΕTSI) που σε πάρα πολλές περιπτώσεις είναι ήδη γνωστά από ετών και να αρχίσει άμεσα ο ουσιαστικός διάλογος με τη βιομηχανία.

4.1.4.1.4. Επισήμανση 4: Η ΟΚΕ θεωρεί ότι οι οποιεσδήποτε οριστικές ευρωπαϊκές προτάσεις για διαλειτουργικές λύσεις είναι αναγκαίο να παρουσιασθούν και να συζητηθούν σε φόρα εκτός ΕΕ ώστε να αποτελέσουν απόψεις και θέσεις οι οποίες μπορούν να υιοθετηθούν παγκόσμια.

4.1.4.1.5. Επισήμανση 5: Η ΟΚΕ θεωρεί ότι η Δράση 4 πρέπει να βρίσκεται στο συνεχές ενδιαφέρον της Ευρωπαϊκής Επιτροπής.

4.2. Γραμμή Δράσης 2: Αφομοίωση του Ηλεκτρονικού Εμπορίου

I. Γενική Επισήμανση: Η αφομοίωση του Ηλεκτρονικού Εμπορίου στις ΜΜΕ είναι ένα ιδιαίτερα δύσκολο εγχείρημα που απαιτεί γνώσεις, κεφάλαια αλλά κυρίως αποφασιστικότητα και υπέρβαση καθιερωμένων πρακτικών. Η επιλογή του τρόπου επικοινωνίας και του επιπέδου ασφαλείας όσον αφορά την επικοινωνία μεταξύ επιχειρήσεων (Business to Business) θα πρέπει να παραμείνει απόφαση που θα λαμβάνουν οι συμμετέχουσες επιχειρήσεις και θα πρέπει να λαμβάνονται υπόψη οι ιδιαίτερες συνθήκες του σχετικού κλάδου καθώς και οι διεθνείς πρακτικές που ακολουθούνται. Αυτή η δυνατότητα απόφασης θα πρέπει να διασφαλίζεται στο πλαίσιο επιλογής κατάλληλων μέσων για μια ευέλικτη και σίγουρη επιχειρησιακή ανάπτυξη προσανατολισμένη προς τις ανάγκες της αγοράς.

4.2.1. Δράση 5: Ευαισθητοποίηση στη μετάβαση στην ψηφιακή εποχή

4.2.1.1. Η Δράση 5 έχει ως στόχο την παροχή στις ΜΜΕ επαρκών πληροφοριών όσον αφορά τις ανάγκες και τα εργαλεία που σχετίζονται με την ευρύτερη χρήση των ΤΠΕ και του Ηλεκτρονικού Εμπορίου. Η υλοποίηση της Δράσης αυτής θα υλοποιηθεί με ενημερωτικές ημερίδες-εκδηλώσεις σε ολόκληρη την Ευρωπαϊκή Ένωση οι οποίες θα αφορούν ΜΜΕ.

4.2.1.1.1. Επισήμανση 1: Η ΟΚΕ θεωρεί ότι η Δράση 5 είναι ιδιαίτερα σημαντική, εφόσον έχει διαπιστωθεί ότι υπάρχει σοβαρή έλλειψη ενημέρωσης και ευαισθητοποίησης στις ΜΜΕ για τις ΤΠΕ, ιδιαίτερα στην Περιφέρεια. Παρά την παρούσα προσφορά εκδηλώσεων, συνεδρίων και ημερίδων, δεν υπάρχει επαρκής ανταπόκριση για διάφορους λόγους (τεχνοφοβία, άγνοια, αδιαφορία κ.λπ.).

4.2.1.1.2. Επισήμανση 2: Η ενεργοποίηση για τη Δράση 5 των βιομηχανικών, εμπορικών, και βιοτεχνικών Ενώσεων, των Επιμελητηρίων και των Δικτύων Υποστήριξης Επιχειρήσεων είναι απαραίτητη και μπορεί να δημιουργήσει τις αναγκαίες συνθήκες ευαισθητοποίησης των ΜΜΕ λόγω αμεσότητας επαφής, επικοινωνίας και γνώσης των τοπικών συνθηκών και των ιδιαίτερων προβλημάτων.

4.2.2. Δράση 6: Αφομοίωση του Ηλεκτρονικού Εμπορίου

4.2.2.1. Η Δράση 6 στοχεύει τη διευκόλυνση της αφομοίωσης του ηλεκτρονικού εμπορίου από τις ΜΜΕ μέσω πιλοτικών σχεδίων στο πλαίσιο του προγράμματος ΙST της ΓΔ "Κοινωνίας των Πληροφοριών".

4.2.2.1.1. Επισήμανση 1: Η ΟΚΕ θεωρεί τη Δράση 6 μη αποτελεσματική για δύο σημαντικούς λόγους. Πρώτον: το πρόγραμμα ΙST το οποίο στηρίζεται στο 5ο Πρόγραμμα Έρευνας και Ανάπτυξης λήγει εντός του 2002 και έχουν απομείνει ελάχιστες οικονομικές και πραγματικές δυνατότητες υλοποίησης της Δράσης 6. Επίσης το 6ο Πρόγραμμα το οποίο προετοιμάζεται θα λειτουργήσει ουσιαστικά το 2003 χωρίς ακόμη να είναι γνωστές οι δράσεις του. Δεύτερον: Το Πρόγραμμα ΙST είναι ιδιαίτερα εξειδικευμένο και απευθύνεται σε ΜΜΕ με υψηλές τεχνολογικές δυνατότητες, οι οποίες ήδη σε μεγάλο βαθμό το χρησιμοποιούν.

4.2.3. Δράση 7: Δημιουργία ενός μηχανισμού εγγύησης δανείων υπέρ των ΜΜΕ

4.2.3.1. Η Δράση 7 στοχεύει στην παροχή δανείων στις ΜΜΕ για επενδύσεις στις ΤΠΕ. Η υλοποίηση της Δράσης προβλέπεται να επιτευχθεί με τη δημιουργία ενός μηχανισμού εγγύησης των δανείων προς τις ΜΜΕ μέσω συστημάτων συνεγγύησης/αντεγγύησης στα Κράτη Μέλη.

4.2.3.1.1. Επισήμανση 1: Η ΟΚΕ θεωρεί τη Δράση αυτή σημαντικότατη αλλά εκφράζει έντονες επιφυλάξεις σχετικά με την υλοποίησή της. Οι μηχανισμοί που χρησιμοποιούνται μέχρι σήμερα δεν οδηγούν τελικά τις χρηματοδοτήσεις αυτές στις ΜΜΕ, διότι τα Κράτη Μέλη είτε δεν έχουν τη δυνατότητα λόγω γραφειοκρατίας, είτε αδυνατούν, είτε αδιαφορούν είτε δεν επιθυμούν να αντιληφθούν τον κρίσιμο ρόλο που καλούνται να παίξουν στον τομέα αυτό.

4.2.3.1.2. Επισήμανση 2: Η ΟΚΕ θεωρεί ότι στην Ανακοίνωση θα έπρεπε να υπάρχει σοβαρή ευθύνη των κρατών Μελών στην υλοποίηση της Δράσης 7.

4.2.3.1.3. Επισήμανση 3: Η ΟΚΕ εύχεται να χρησιμοποιηθούν στην πράξη και αποτελεσματικά οι διαθέσιμες πιστώσεις, και θα παρακολουθεί στενά την εξέλιξη της Δράσης αυτής, η οποία μπορεί πραγματικά να αλλάξει το τοπίο στην ΕΕ.

4.2.4. Δράση 8: Προώθηση της καλύτερης χρήσης των διαρθρωτικών ταμείων

4.2.4.1. Η Δράση 8 στοχεύει στη βελτίωση της χρήσης των διαρθρωτικών ταμείων για την προώθηση της αφομοίωσης του ηλεκτρονικού εμπορίου από τις ΜΜΕ.

4.2.4.1.1. Επισήμανση 1: Η ΟΚΕ θεωρεί τη Δράση 8 σημαντικότατη διότι το ΕΤΠΑ μπορεί με πρακτικές και συγκεκριμένες χρηματοδοτήσεις να γεφυρώσει το μεγάλο "ψηφιακό χάσμα" το οποίο εμφανίζεται στις Ευρωπαϊκές περιφέρειες και ιδιαίτερα στις Περιφέρειες του Στόχου 1 όπου παρουσιάζονται τεράστιες ανισότητες έναντι των κεντρικών περιφερειών της ΕΕ.

4.2.4.1.2. Επισήμανση 2: Η ΟΚΕ στηρίζει τη Δράση αυτή και ελπίζει ότι οι Περιφέρειες οι οποίες έχουν την πρακτική ευθύνη υλοποίησης της Δράσης δεν θα εμποδισθούν από τις Κεντρικές Διοικήσεις να ανταποκριθούν στις προκλήσεις των καιρών και να στηρίξουν τις ΜΜΕ χρηματοδοτώντας τις αναγκαίες ενέργειες.

4.3. Γραμμή Δράσης 3: Δεξιότητες ΤΠΕ

I. Γενική Επισήμανση: Η έλλειψη ειδικών στα ζητήματα των ΤΠΕ δημιουργεί ιδιαίτερα προβλήματα στην εξάπλωση των ψηφιακών τεχνολογιών στην ΕΕ. Το πρόβλημα δεν αφορά μόνον τις ΜΜΕ, αλλά το σύνολο των ευρωπαϊκών οικονομιών και εάν δεν ληφθούν άμεσα μέτρα σε εκπαιδευτικό επίπεδο (με την αύξηση των φοιτητών και την ενίσχυση των σχολών που ασχολούνται με τις τεχνολογίες), σε επαγγελματικό επίπεδο (με τη στήριξη και ενίσχυση των ερευνητών ΤΠΕ ώστε να μην εγκαταλείπουν την Ευρώπη), σε τεχνολογικό επίπεδο (με την ενίσχυση των ευρωπαϊκών τεχνολογικών κέντρων) και σε πολιτικό επίπεδο (με τη λήψη μακροχρόνιων μέτρων για την προώθηση παροχής των απαιτούμενων γνώσεων στην πληροφορική) το πρόβλημα αυτό θα καταστεί άμεσα το σημαντικότερο πρόβλημα της ΕΕ.

II. Γενική Επισήμανση: Σύμφωνα με το "Benchmarking Report following-up the Strategies for jobs in the information Society", οι ανάγκες σε δεξιότητες ΤΠΕ στην Ευρώπη αναμένεται να αυξηθούν από περίπου 10000000 σημερινές θέσεις σε περίπου 13000000 θέσεις το 2003, με αποτέλεσμα το χάσμα δεξιοτήτων να αυξηθεί αντίστοιχα από 1200000 σε 1700000 ισοδύναμες θέσεις εργασίας(16).

III. Γενική Επισήμανση: Σχετικά με τις ΜΜΕ, η ΟΚΕ θεωρεί ότι υφίσταται οξύτατο πρόβλημα λόγω της έλλειψης ειδικών σε θέματα ΤΠΕ. Εξαιτίας της έλλειψης αυτής οι ΜΜΕ, ιδιαίτερα αυτές που εδρεύουν στην Περιφέρεια ή εκτός αστικών κέντρων, δεν έχουν πολλές φορές την αναγκαία υποστήριξη στις προσπάθειές τους ένταξης στο ηλεκτρονικό εμπόριο. Επίσης η έλλειψη αυτή οδηγεί συχνά σε πολύ ακριβές υπηρεσίες των ειδικών που αδυνατούν να καταβάλλουν οι ΜΜΕ.

IV. Γενική Επισήμανση: Η ΟΚΕ στηρίζει με θέρμη όλες τις δράσεις που επιδιώκουν να μεταφέρουν τις νέες τεχνολογίες στην εκπαίδευση και ιδιαίτερα την Πρωτοβουλία "e-learning: να σκεφθούμε την εκπαίδευση του αύριο"(17) και καλεί, τα Κράτη Μέλη, καθώς και την Επιτροπή να αξιοποιήσουν κάθε δυνατότητα και κάθε μέσο που διαθέτουν, για την ανάπτυξη της ηλεκτρονικής μάθησης. Ένα τέτοιο μέσο που μπορεί να αναδειχθεί ισχυρό, είναι η διασύνδεση της ηλεκτρονικής μάθησης με όλες τις πολιτικές της Ένωσης και η προώθησή της μέσω αυτών. Τα Κράτη Μέλη και η Ευρωπαϊκή Επιτροπή πρέπει να προωθήσουν μέτρα για:

i) τον επαρκή εξοπλισμό Ηλεκτρονικών Υπολογιστών και λογισμικού σε όλα τα στάδια εκπαίδευσης·

ii) τη δημιουργία εξειδικευμένου προσωπικού και κυρίως εκπαιδευτικών υπεύθυνων κατάρτισης·

iii) την πλήρη καταγραφή των δεξιοτήτων και ικανοτήτων του εκπαιδευτικού προσωπικού σε συνάρτηση με τις νέες τεχνολογίες·

iv) την ανάπτυξη λογισμικού κατάλληλη για την Ευρωπαϊκή Κοινωνία·

v) τη μείωση του κόστους των επικοινωνιών.

V. Γενική Επισήμανση: Η δια βίου μάθηση πρέπει να αποτελέσει τον ακρογωνιαίο λίθο των ευρωπαϊκών πολιτικών εκπαίδευσης ώστε να παράσχει συνεχή και σύγχρονη κατάρτιση η οποία θα ανταποκρίνεται στις τεχνολογικές εξελίξεις(18).

VI. Έκτη γενική επισήμανση: Ιδιαίτερα στον κλάδο των επιχειρήσεων πληροφορικής αποδείχτηκε ότι κυρίως οι ΜΜΕ δυσκολεύονται να προγραμματίζουν τις ανάγκες για εξειδικευμένο προσωπικό και να λάβουν τα μέτρα τους. Ήδη επί του παρόντος το ΕΚΤ στηρίζει τη συμβουλευτική επιχειρήσεων που έχουν παρόμοιες ανάγκες. Η χρήση του συγκεκριμένου οργάνου σε εθνικό επίπεδο απαιτεί ιδιαίτερη προσοχή.

4.3.1. Δράση 9: Υποστήριξη πρωτοβουλιών της βιομηχανίας για νέα προγράμματα σπουδών με άξονα τις ΤΠΕ.

4.3.1.1. Στόχος της Δράσης 9 είναι η υποστήριξη των κοινών πρωτοβουλιών μεταξύ της βιομηχανίας και της εκπαίδευσης για τον καθορισμό των απαιτήσεων που δημιουργούνται στην οικονομία με τη χρήση των νέων τεχνολογιών αλλά και της παγκοσμιοποίησης των αγορών.

4.3.1.1.1. Επισήμανση 1: Η ΟΚΕ θεωρεί κρίσιμη τη Δράση 9 για τον αναγκαίο επαναπροσδιορισμό των γνώσεων που παρέχονται σε τριτοβάθμιο επίπεδο, ώστε αυτές να είναι χρήσιμες, πρακτικές και να ανταποκρίνονται στις εξειδικευμένες ανάγκες της ψηφιακής εποχής.

4.3.1.1.2. Επισήμανση 2: Η ΟΚΕ διαπιστώνει ότι η ευρωπαϊκή ακαδημαϊκή κοινότητα αντιδρά αργά στα μηνύματα των καιρών και στις ανάγκες της αγοράς και ζητεί την εμβάθυνση και επέκταση της συνεργασίας του ιδιωτικού τομέα και των εκπαιδευτικών ιδρυμάτων.

4.3.2. Δράση 10: Δημιουργία μιας ομάδας παρακολούθησης των δεξιοτήτων ΤΠΕ με τα Κράτη Μέλη

4.3.2.1. Στόχος της Δράσης 10 είναι η σύσταση μιας ομάδας εργασίας για την παρακολούθηση της ζήτησης της αγοράς για δεξιότητες που σχετίζονται με την ψηφιακή οικονομία αλλά και των επιπέδων κατάρτισης που παρέχονται στους εργαζομένους στον δημόσιο και ιδιωτικό τομέα.

4.3.2.1.1. Επισήμανση 1: Η ΟΚΕ θεωρεί ότι οι ανάγκες της αγοράς είναι σε εκρηκτικό επίπεδο και η επιτροπή αυτή το μόνο που μπορεί να προσφέρει είναι να διαπιστώνει για τα επόμενα χρόνια την κρισιμότητα της κατάστασης. Αντίθετα η επιτροπή αυτή θα επιτελεί σοβαρό έργο αν παρακολουθεί στενά τις εξελίξεις στην αγορά και παρέχει την πληροφόρηση αυτή στις Δημόσιες Διοικήσεις και στα Εκπαιδευτικά Ιδρύματα.

4.3.3. Δράση 11: Δρομολόγηση ενός προγράμματος πρακτικής εξάσκησης στις ΜΜΕ

4.3.3.1. Επισήμανση 1: Η ΟΚΕ εκφράζει το ιδιαίτερο ενδιαφέρον της για τη Δράση 11 και για το ρόλο που μπορεί να παίξει η χρήση φοιτητών στις ΜΜΕ τόσο σε ρόλο εκαπαιδευόμενου (όπου θα γνωρίσουν την ουσιαστική και πρακτική λειτουργία μιας επιχείρησης) όσο και σε ρόλο εκπαιδευτή (όπου θα προσφέρουν τις γνώσεις που κατέχουν σε θέματα πληροφορικής, ηλεκτρονικού εμπορίου και νέων τεχνολογιών).

4.3.3.2. Επισήμανση 2: Η ΟΚΕ επισημαίνει ότι σε καμμία περίπτωση δεν πρέπει να βλαφθεί η θέση των εργαζομένων σε μια επιχείρηση λόγω της χρήσης φοιτητών (πχ. Απολύσεις, υποβιβασμός, μεταθέσεις, αλλαγές στη μισθολογική κατάσταση των εργαζομένων κ.λπ.).

4.3.3.3. Επισήμανση 3: Η ΟΚΕ καλεί την Επιτροπή να προετοιμάσει καλά τη Δράση αυτή ώστε η χρήση των φοιτητών στις ΜΜΕ να αποτελέσει ένα πραγματικά χρήσιμο εργαλείο αφενός και αφετέρου να αποφευχθούν παρενέργειες από ηθελημένα ή αθέλητα λάθη τα οποία θα οδηγήσουν τις ΜΜΕ στη διακοπή των προσπαθειών τους να ενσωματώσουν νέες τεχνολογίες.

4.3.3.4. Επισήμανση 4: Είναι αναγκαίο για τη συγκεκριμένη Δράση να χρησιμοποιηθούν ως παραδείγματα οι βέλτιστες πρακτικές (best practices) οι οποίες έχουν ήδη προκύψει από παρόμοιες εμπειρίες στα Κράτη - Μέλη.

5. Συστάσεις

5.1. Η ΟΚΕ προτείνει: α) η παρούσα Ανακοίνωση να αποτελέσει την αρχή τακτικών νέων πρωτοβουλιών Δράσεων GoDigital τόσο από την Επιτροπή όσο και από τα Κράτη Μέλη, β) ανάλογα με τις μεταβαλλόμενες ανάγκες και εξελίξεις να εντατικοποιηθούν τα χρονοδιαγράμματα δράσεων γ) να προβλεφθούν δράσεις που θα καλύπτουν όλες τις ΜΜΕ, με ιδιαίτερη έμφαση στις ΜΜΕ της Περιφέρειας οι οποίες λειτουργούν σε εμφανώς δυσμενέστερο περιβάλλον Και δ) τα Κράτη Μέλη να δώσουν υψηλή προτεραιότητα σε δράσεις GoDigital ανάλογα με τις τοπικές ανάγκες.

5.2. Δράση 3

5.2.1. Η ΟΚΕ προτείνει να δημιουργηθεί ένας ουσιαστικός μηχανισμός στήριξης των ΜΜΕ σε επίπεδο συμβουλευτικών και νομικών υπηρεσιών έτσι ώστε οι επιχειρηματίες να μπορέσουν να αντεπεξέρθουν στις νέες αυξημένες απαιτήσεις της ψηφιακής οικονομίας.

5.2.2. Προτείνει επίσης να οριστικοποιηθεί άμεσα το θεσμικό, νομικό και γενικά κανονιστικό πλαίσιο μέσα στο οποίο θα αναπτυχθούν οι δράσεις ηλεκτρονικού εμπορίου με λύσεις διεθνούς εμβέλειας, οι οποίες είναι αναγκαίες λόγω του διεθνούς χαρακτήρα του Ηλεκτρονικού Εμπορίου.

5.2.3. Προτείνει τέλος για τη Δράση 3 τη δημιουργία ενός δικτύου διάχυσης πληροφοριών νομοθετικού και κανονιστικού περιεχομένου μέσω των Ευρωπαϊκών Κέντρων Πληροφόρησης (EIC) όπου αυτά υφίστανται, ή μέσω άλλων επιλεγμένων φορέων (επιμελητήρια, αντιπροσωπευτικοί φορείς και οργανώσεις, κ.λπ.) οι οποίοι θα συγκεντρώνουν και θα διανείμουν το αναγκαίο υλικό αλλά και θα δημιουργήσουν εξειδικευμένη υπηρεσία στήριξης ΜΜΕ για το ηλεκτρονικό εμπόριο.

5.3. Δράση 5

5.3.1. Η ΟΚΕ προτείνει λόγω των ιδιαίτερων αναγκών και χαρακτηριστικών να εξειδικευθεί η ενημέρωση και εκπαίδευση των ΜΜΕ με πάρα πολύ πρακτικές μεθόδους οι οποίες θα καλύψουν βασικά κενά και θα βοηθήσουν τις ΜΜΕ να αρχίσουν να κάνουν τα δύσκολα πρώτα βήματα.

5.3.2. Θεωρεί ότι η ενημέρωση προς τις ΜΜΕ πρέπει να αλλάξει στόχους και φιλοσοφία γιατί μέχρι σήμερα δεν είχε τα αναμενόμενα αποτελέσματα. Δεδομένου ότι οι επιχειρήσεις αυτές στηρίζονται στην προσωπική εργασία του ιδιοκτήτη τους και ελαχίστου προσωπικού, απαιτείται να πεισθεί με πολύ πρακτικούς τρόπους ο ιδιοκτήτης για τα συγκεκριμένα, απτά και πρακτικά οφέλη(19). Μόνον πρακτικά μέτρα είναι αυτά που οδηγούν τις ΜΜΕ στο Διαδίκτυο και πείθουν τους ιδιοκτήτες τους να μπουν στον κόπο να αρχίσουν να εκπαιδεύουν το προσωπικό τους.

5.3.3. Η ΟΚΕ κατ' επανάληψη έχει προτείνει τη δημιουργία ενός ευρωπαϊκού συστήματος διάχυσης της καινοτομίας από τα ερευνητικά κέντρα προς τις επιχειρήσεις και ιδιαίτερα τις ΜΜΕ οι οποίες βρίσκονται σε δυσμενή θέση να ενσωματώσουν και να χρησιμοποιήσουν τις νέες τεχνολογίες.

5.4. Δράση 7

5.4.1. Η ΟΚΕ προτείνει να δοθούν υψηλότερες χρηματοδοτήσεις και παράλληλα να δοθούν κίνητρα για επενδύσεις στο χώρο των νέων τεχνολογιών και ηλεκτρονικού εμπορίου. Οι ΜΜΕ χρειάζονται ιδιαίτερη στήριξη που θα επικεντρώνεται κυρίως σε ό,τι αφορά την ανάπτυξη καινοτόμων και τεχνολογικών προϊόντων καθώς και την καινοτομία στην παροχή υπηρεσιών. (Κατασκευή υπολογιστών, παραγωγή λογισμικών, δημιουργία προγραμμάτων για το Διαδίκτυο, Δημιουργία προγραμμάτων πληροφορικής, κ.λπ.).

5.4.2. Προτείνει επίσης προς το Συμβούλιο και την Επιτροπή να δοθούν ιδιαίτερα κίνητρα στον τραπεζικό τομέα ώστε να ενισχύσει σοβαρά την ανάπτυξη του ηλεκτρονικού εμπορίου στις ΜΜΕ με την άμεση και απευθείας χρηματοδότηση εργαλείων ηλεκτρονικού εμπορίου.

5.5. Δράση 9

5.5.1. Η ΟΚΕ προτείνει να οδηγηθούν, μέσω του συστήματος παιδείας, περισσότεροι νέοι και νέες, προς τις θέσεις για τις οποίες υπάρχει αυξανόμενη ζήτηση στην ψηφιακή οικονομία. Επιπλέον, η ΟΚΕ προτείνει για τα πανεπιστήμια και τα εκπαιδευτικά ιδρύματα να αποκτήσουν στενότερους δεσμούς με τον ιδιωτικό παραγωγικό τομέα.

5.6. Δράση 11

5.6.1. Η Δράση 11 θα πρέπει να εφαρμοσθεί με πολύ προσοχή και με καθορισμένους εξ' αρχής κανόνες ώστε η χρήση φοιτητών στις επιχειρήσεις να αποφέρει τα καλύτερα αποτελέσματα.

5.6.2. Ζητά όλες οι δράσεις να στηριχθούν πολιτικά για την επιτυχή υλοποίηση του Σχεδίου Δράσης. Μετά τις αποφάσεις της Λισσαβόνας είναι αναγκαίο να συζητείται τακτικά στα Ευρωπαϊκά Συμβούλια το θέμα της ανάπτυξης και διάχυσης των τεχνολογιών στην ΕΕ ώστε να παρακολουθείται το κρίσιμο αυτό για την ευρωπαϊκή οικονομία ζήτημα στο ανώτατο πολιτικό επίπεδο.

5.7. Θεωρεί ότι πρέπει να καταβληθεί κάθε προσπάθεια ώστε οι ΜΜΕ οι οποίες έχουν τις δυνατότητες και τις προοπτικές να αντιληφθούν την ανάγκη παρουσίας τους στο Ευρωπαϊκό αλλά και στο διεθνές περιβάλλον μέσω της χρήσης των νέων τεχνολογιών.

5.8. Η ΟΚΕ στηρίζει τις δράσεις GoDigital για τις ΜΜΕ όπως περιγράφονται στο e-Europe 2003(20) ειδικά για δράσεις Β2Β στις υπό διεύρυνση χώρες(21) οι οποίες αντιμετωπίζουν ακόμη σοβαρότερα προβλήματα ένταξης του ηλεκτρονικού εμπορίου στις ΜΜΕ(22).

5.9. Προτείνει τη δημιουργία ενός συγκροτημένου πανευρωπαϊκού δικτύου ενημέρωσης στο οποίο θα μετάσχουν τα Ευρωπαϊκά Κέντρα Πληροφόρησης, τα Κέντρα Αναδιανομής της Καινοτομίας, οι αντιπροσωπευτικές οργανώσεις και τα επιμελητήρια.

5.10. Η ΟΚΕ καλεί την Επιτροπή να συντονίσει την άμεση και υποχρεωτική χρήση των νέων τεχνολογιών σε όλες τις Δημόσιες Διοικήσεις με ομοιόμορφες και τυποποιημένες λύσεις σε ολόκληρη τη ΕΕ, ώστε να μειωθεί η γραφειοκρατία, να εξυπηρετηθούν οι ΜΜΕ και να λειτουργήσουν γρηγορότερα και παραγωγικότερα οι κρατικές μηχανές.

Βρυξέλλες, 16 Ιανουαρίου 2002.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) COM (1999) 687 τελικό.

(2) COM(2000) 330 τελικό.

(3) Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών "Βοήθεια προς τις ΜΜΕ για τη Μετάβαση στην Ψηφιακή Εποχή", COM(2001) 136 τελικό της 13.3.2001 http://europa.eu.int/ispo/legal/documents/com130301_el.pdf.

(4) Βλέπε σχετικό πίνακα παραρτήματος έκθεσης προόδου e-Europe: Μια κοινωνία πληροφοριών για όλους: http://europa.eu.int/comm/information_society/eeurope/documentation/progrep/pr_annex2_el.htm.

(5) Για αναλυτικότερη προσέγγιση του τρόπου μαζικής εξοικείωσης στις τεχνολογίες της Κοινωνίας των Πληροφοριών βλέπε ΕΕ C 117 της 26.4.2000 (κεφάλαιο 5).

(6) Από έρευνα της Ιnterbrand προκύπτει ότι η αξία της ΑOL είναι 4329 εκ dollar, οι δαπάνες μάρκετινγκ 807 εκ dollar δηλαδή οι δαπάνες μάρκετινγκ είναι 16,9 % επί των εσόδων και αντίστοιχα στην Υahoo είναι 35,6 % ενώ στην Αmazon είναι 25,9 %.

(7) Βλέπε γνωμοδότηση ΟΚΕ "Πράσινη Βίβλος για τις πληροφορίες του δημοσίου τομέα στην κοινωνία των πληροφοριών" EE C 169 της 16.6.1999 και "Ψηφιακό Περιεχόμενο/Παγκόσμια δίκτυα".

(8) Επίσης για το e-Government βλέπε e-Europe 2002 - Ανακοίνωση προς το Εαρινό Συμβούλιο της Στοκχόλμης, 23-24 Μαρτίου 2001, COM(2001) 140 τελικό.

(9) Βλέπε σχετικά στατιστικά στοιχεία: http://europa.eu.int/information_society/eeurope/news_library/pdf_files/impact_el.pdf, σ. 11.

(10) http://europa.eu.int/information_society/eeurope/news_library/documents/netsec/netsec_el.doc.

(11) Βλέπε Σχετικά "Υπόμνημα σχετικά με τη δια βίου μάθηση" SEC(2000), 1832.

(12) Βλέπε Σχετικά "Υπόμνημα σχετικά με τη δια βίου μάθηση" SEC(2000), 1832.

(13) Βλέπε Γνωμοδότηση ΟΚΕ "Νομικές Πτυχές του ηλεκτρονικού εμπορίου στην εσωτερική αγορά" (EE C 169 της 16.6.1999).

(14) βλέπε σχ. http://europa.eu.int/information_society/international/candidate_countries/doc/eEurope_june2001.pdf, σ. 19.

(15) http://europa.eu.int/information_society/eeurope/news_library/documents/netsec/netsec_el.doc.

(16) Benchmarking Report following-up the "Strategies for jobs in the Information Society", Commission Staff Working Document, Brussels, 7.2.2001, SEC(2001) 222.

(17) Επιτροπή των Ευρωπαϊκών Κοινοτήτων, 25.5.2000, COM(2000) 318.

(18) Βλέπε Σχετικά "Υπόμνημα σχετικά με τη δια βίου μάθηση" SEC(2000), 1832.

(19) π.χ. στην Ελλάδα με ένα συνώνυμο πρόγραμμα το Υπουργείο Ανάπτυξης έχει δεχθεί μέχρι σήμερα μέσα στο 2001 περίπου 9000 αιτήσεις από ΜΜΕ για να τους παραχωρήσει τον αναγκαίο εξοπλισμό (Η/Υ, modem, εκτυπωτή, εγγραφή σε Ιnternet provider) και περίπου 2500 αιτήσεις από ΜΜΕ για να καλυφθούν τα έξοδα της δημιουργίας επιχειρηματικής ιστοσελίδας στο Διαδίκτυο.

(20) http://europa.eu.int/information_society/international/candidate_countries/doc/eEurope_june2001.pdf.

(21) http://europa.eu.int/information_society/international/candidate_countries/cc_links/index_en.htm.

(22) http://europa.eu.int/information_society/international/candidate_countries/doc/eEurope_june2001.pdf (σ. 1-2).